1Che i nabe wuj xin tz'ibaj chawe, at nim laj winak mam Teófilo, xin bij ronojel wach tak i xu 'an i Jesus, xak wach tak i xu c'ut canok. Che i wuj-le xin tz'ibaj ni'pa u 'anom, are xu jek li u chac, 2c'a are xel bi chicaj. Are maja ca 'e chicaj, xe u pixbaj can i rapostelab chi je u chom lok. Rumal u Tewal i Dios 'o ru', xu bij can chique wach b chiquikul quiqui 'an na. 3Q'uialmul u c'utum rib chique chi ire lic c'aslic. Cuarénta 'ij u wach, puwi i 'ij chi xcamsax wi, queje ile xu 'ano, quiquilbej-re chi katzij ire c'aslic; xak xu lap chique wach usuc' i 'atbal tzij re i Dios piqui c'ux i winak. 4I Jesus, are c'o cu' i rapostelab, xu bij can chique chi me 'el tan chupam i tinimit Jerusalen. Queje iri xu bij chique: —Chiwoy'ej na, c'a ca c'un ni Jun chi u bim in Kajaw cu ya na chiwe, pacha xak in bim yin chiwe chi ca c'unic. 5Che tak i 'ij-i, ca kaj na li u Tewal i Dios piwi yix. I 'etz ma Wan xu kajsaj ya piquiwi i winak, xui-ri i Dios, are i u Tewal ire chi cu kajsaj na li piwi. (Queje xu bij can i Jesus ile chique are maja ca 'e chicaj.) 6I apostelab, are c'a qui molom quib ru' i Jesus, xqui tz'onoj che: —Kajwal, ¿wo'or nawi ca ya na chic chake yoj oj aj Israel, we caka 'at tan chic tzij puwi i ka jyub pacha i ujer? —xe cha che. 7I Jesus xu bij chique: —In Kajaw, 'is 'o pu'ab ire umpa co'on tak i 'anic u ch'obom. N-ti iwe yix che i retamaxic pachique 'ij pachique tiémpo co'on na ire ile. 8Xui-ri, mas ca ya' na i cho'ab chiwe are ca c'un ni u Tewal i Dios piwi. Te'uri qui paxsaj ni rason wach i tom, xak wach iwilom chi in 'anom yin. Ca paxsax in tzijol pa Jerusalen, xak ronojel i jyub Judéa, xak pa jyub Samária, xak ronojel u wach i jyub ta'aj —xu bij can i Jesus chique. 9Are xbitaj ile chique, tz'akat que takenic, i Jesus xel bi chicaj. Are 'uri xsach pa sutz'; n-xquil ta chic u wach. 10Are ca tijin u 'enam, ique que tijin chu takexic chicaj; xak te'et xe winakir queb achiab cu', sak qui 'u'. 11—Achiab aj Galiléa —xqui bij—, ¿wach i qui takej chicaj? I Jesus-i chi xc'am bi chixol yix ca c'un tan chic; pacha i xiwilo are xa 'e chicaj, queje tan chic u c'unic ile —xe cha. 12Te'uri i apostelab xe kaj li tzam jyub pa i je 'o wi, chi Olívos ca bix che, y xe tzalij chic pa Jerusalen. Ile, n-naj taj 'o wi, colo jun kilómetro u najtil. 13Are xe upon pa tinimit, xe oc pa qui posar, xe 'el bi c'a pa caleja pa 'o wi qui q'uijibal. Are i apostelable je are i ma Pédro, i ma Jacóbo, i ma Wan, i ma Andres, xak i ma Felípe, i ma Tomas, i ma Bartolome, i ma Matéo, xak i ma Jacóbo chi u c'ojol i ma Alféo, xak 'o i ma Simon (chi jun chique i partído cananísta), xak i ma Júdas chi catz qui cha' quib ru' i ma Jacóbo. 14Ique-le 'is qui yom quib chu molic quib, quiqui tz'onoj che i Dios. Pacha 'ax quiqui 'an wi, quiqui mol quib cu' i u cha' i Jesus, xak ru' ixok Mariy chi u chuch i Jesus, xak cu' juban chic ixokib. 15Xu rik jun 'ij, xe moltaj colo ciénto véinte creyent. I ma Pédro xtaq'ui 'an chiquixol y xu bij chique: 16—Ix wachalal, 'o u chac ca 'antaj na pacha i tz'ibtal can chupam u wuj i Dios ujer. Rumal u Tewal i Dios, i mam David xu tz'ibaj canok wach tak cu 'an i ma Júdas co'on panok, chi aj c'utul re i be chique i que chapaw bi i Jesus. 17I ma Júdas kachi'il te'ek; 'o te u chac ku' yoj. 18Are xu c'ayij i Jesus, xu lo' rulew che i mer chi xu ch'aco rumal u mac chi xu 'ano-le. Xui-ri, chila ire xulc'atij lok, xu kajbej u jolom, xrakch'ij u pam, y xel li rixcol. 19Conojel i aj pa Jerusalen xqui ta rason ile, rumal 'uri xqui ya pu bi i jyub-le, Acéldama, chi que'el pa ka ch'awbal: jyub pa xturuw wi i quic'. 20'O u chac ca 'antaj na pacha i tz'ibtal ujer chupam i wuj, Sálmos u bi; queje iri cu bij: Ca ro'taj can i rachoch, mi jun ca q'uiji chic chupam. (Queje ile tz'ibtal canok.) Xak queje iri cu bij: I u patan, chu c'ama chic jun chic. (Queje ile tz'ibtal can ujer.) 21Rumal-i, 'o u chac caka tzucuj chic jun chic, xui-ri we kachi'ilam lok che tak i 'ij are 'o wi i Kajwal Jesus ku'. 22Chi, je 'o jujun je 'o ku' are xkajsax ya puwi i Jesus rumal i ma Wan, c'a are xel bi Jesus chicaj. Caka cha jun chique, ca 'e ku' chu bixquil chi Jesus c'un-nak chic sak chuwach —xu bij i ma Pédro. 23Te'uri, xe qui cha queb; jun ma Matías u bi; jun chic, ma Jose Barsabas chi xak ma Jústo ca bix che. 24Te'uri xe oc chu tz'onoxic che i Dios; xqui bij: —Kajwal, yet aweta'am i kanima konojel. Cha c'utu chake pachique a chom yet chique i queb-i. 25Cha c'utu chake pachique cawaj yet ca 'anaw i patan re apóstol chi ro'tam can i ma Júdas, are xoc ire pu q'uijibal pacha ca majaw che rumal u mac. (Queje xqui bij ile che i Dios.) 26Are 'uri xqui 'an sac piquiwi i queb, y xtzak chirij i ma Matías; te'uri ire xoc cu' ique che i qui patan i julajuj apostelab.
LOS HECHOS WACH I XQUI 'AN I APOSTELAB 1